Bejaarde-egpaar op Limpopo-kleinhoewe oorvalRolspelers betrokke in die volskaalse soektog. Foto: Verskaf ŉ Volskaalse soektog is van stapel gestuur na twee verdagtes, wat ŉ bejaarde egpaar Sondag in die vroeë oggendure op hul kleinhoewe in Limpopo oorval, aangerand en beroof het. Marius Jacobs, stigter van die Watchdog Tzaneen-inisiatief, het aan Maroela Media gesê die verdagtes het die egpaar omstreeks 03:00 in hul huisie op ŉ kleinhoewe in die Constantia-omgewing, naby Letsitele oos van Tzaneen, oorval. “Dit is nog nie duidelik wat presies in die huis gebeur het nie, maar ons weet die egpaar is erg aangerand. Die man is erg geskok en deurmekaar en sy vrou is na ŉ hospitaal geneem vir noodsaaklike mediese behandeling,” het Jacobs gesê. Volgens Jacobs is ŉ noodoproep omstreeks 04:50 van ŉ niggie van die slagoffers ontvang, waarna paramedici, die polisie, Jacobs en verskeie rolspelers hulle na die toneel gehaas het. Die verdagtes het toe reeds met die egpaar se blou Volkswagen Golf, met die registrasienommer CDC 344 L en die egpaar se selfone gevlug. Dit is nie duidelik of die verdagtes met vuurwapens gehad het nie. “Hoewel die selfone en ŉ voertuig gesteel is, dink ek persoonlik nie die motief vir die aanval was roof nie. Die mense kry finansieel swaar en daar is nie duisende rande se huisware of duur juwele in die huis nie. Dit is skaamteloos dat hulle sulke mense aanval net vir ŉ selfoon en ŉ motor,” het Jacobs gesê. Hy het genoem die egpaar het in Desember op dieselfde kleinhoewe onder aanvallers deurgeloop. Die Letsitele-polisie en ander polisiebeamptes van die omgewing se polisiëringgebied, lede van verskeie buurte se gemeenskapspolisiëringsforums, plaaslike veiligheidsgroepe, Large Sekuriteit, Northern Sekuriteit, K9 Security se honde-eenheid, SACCW, asook verskeie boere van die omgewing het ŉ volskaalse soektog na die verdagtes van stapel gestuur. ŉ Private helikopter is ook in die soektog ingespan. “Die verdagtes is nog op vrye voet, maar daar is baie sterk leidrade wat opgevolg word en die polisie is warm op hul spoor,” het hy gesê. Die rolspelers het gereël dat die egpaar berading ontvang. Albei slagoffers se toestand is stabiel, maar hulle is erg getraumatiseer. “ŉ Mens kan sien die voorval het die man diep geraak. Ons was later terug na hom en hy het daar met rooi oë gesit en gesê die polisie het sy vrou na ŉ hospitaal geneem en hy weet nie wanneer sy terugkom nie. Dit was regtig ŉ hartelose onmenslike aanval,” het Jacobs bygevoeg. Die Letsitele-polisie ondersoek die voorval. Mense wat die voertuig opmerk, word versoek om die polisie by 0860 10111 of hul naaste polisiestasie te bel.